**ӘЛ - ФАРАБИДІҢ ІЛІМІНДЕГІ ІЗГІ ҚАЛА ФЕНОМЕНІ**

 Әл Фарабидің «Ізгілікті қала тұрғындарының көзқарастары» атты еңбегінде қалаларды ізгі қала, пасық қала, надан қала деп бөледі. Осылардың ішіндегі ең жетілгені – ізгі қала. Ізгі қала немесе ізгі қоғам дегеніміз руханилыққа ие болған, демократиялық құндылықтарды сақтайтын және қадірлейтін, азаматтық қоғамның қағидалары үстемдік құратын топтасқан адамдардың қоғамдастығын айтамыз. Ізгі қаланың өзге қалалардан ерекшелігі жоғары тәртіптің болуы, мемлекет басшының ақыл – парасатының биік болуы және өз халқына қайырымды болуы, адамдардың өзара сыпайыгершілігі мен мәдениетінің жоғары болуы, еркіндік пен бірліктің салтанат құруы. Әл-Фараби қаланы әкім ғана емес, қаланы билеудің алқалық басқару жүйесін қолдайды. Жақсы қасиеттердің бәрі адамдарда жеке дара дарыған болса, онда, бұл топтың мүшелері біріге отырып әкім орнына ие болады, оларды халық жақсы басшылар немесе қадірлі адамдар деп атайды, олардың басшылығы қадірлі адамдардың басқармасы деп аталды. Әл - Фарабидің Алқалық басқару жүйесі қазіргі парламенттік республикаға негізделген саяси жүйені меңзейді. Мәселен, әлемдегі Кеңес Одағының құрамында болған мемлекеттер біртіндеп, өзінің егемендігі мен дербестігін сақтай отырып, бір империяға тәуелді болудан толық азат болып, Парламенттік басқару жүйесіне көшуде. Ал парламенттік басқару жүйесі – халықтың мұң – мұқтажын, талап – тілектерін демократиялық принциптер негізінде жүзеге асыра отырып, қоғамға жаңашылдық пен ұлы бетбұрыстар, жетістіктер әкелетін, сондай – ақ, халықтың тікелей әділ сайлау формасын қалыптастыратын басқарудың мінсіз платформасы. Әрбір дамушы елдер Еуропалық даму жолына түсу үшін саяси құрылымдық жүйені жаңартып, Парламенттік басқару еркіне негізделген, азаматтық қоғамды қалыптастыру керек. Сонда ғана Фарабидің концепциясындағы саяси құндылықтар өз өміршеңдігін айғақтайды. Қазақ елі де ертелі – кеш осы сара жолмен жүретін болады.

**ТҮЙІН.** Әл - Фараби мемлекет саясатының басты мақсаты - адамдарды бақытқа жеткізу, игілікпен жеткізу деп санайды. Осы еңбегінде ол «бақыт дегеніміз - игіліктердің ішіндегі ең қадірлісі, ең үлкені, ең жетілгені» деп атап көрсетеді және әр адамның оған толық құқығы бар дейді. Ал ондай құқыққа ие болуға ізгілікті қала тұрғындарының ғана мүмкіндігі бар екендігін айтады. Фараби іліміндегі мемлекет басшының тұлғалық мәні жаңа құрылымдық тың өзгерістерді жасай алуында және интеллектуалды озық демократ бола алуында деп білемін. Ізгі қала тұрғындарының бақытты да баянды, бай, алаңсыз, еркін өмір сүруі мемлекет басшының пайым – парасатына, тұлғалық талантына, біліміділігі мен біліктілігіне, қамқорлығына тікелей байланысты деп санаймын. Ел тізгіні білімді, рухты, озық ойлы жастардың қолында. Ал жастардың басты міндеті – халқына, Отанына, әділдік пен ақиқатқа адал қызмет ету. Сол арқылы Алла Тағаланың ризашылығына бөлену. Алла Тағала халқымызға сарқылмас күш – қуат пен кәсіптеріне береке берсін, әрқашан еліміз гүлденген, парасатты да қайырымды ұлтқа айналуды нәсіп етсін!

**Абдуахитов Ерқожа Сейтжаппарұлы, Отырар мемлекеттік археологиялық қорық - музейінің ғылыми қызметкері, философия ғылымдарының магистрі.**

**ПАЙДАЛАНЫЛҒАН ӘДЕБИЕТТЕР ТІЗІМІ:**

1. Отырар. Энциклопедия. – Алматы. «Арыс» баспасы, 2005 жыл.
2. Аль-Фараби. Историко-философские трактаты. Алма-Ата: «Наука», 1987.- С. 317-354.
3. Ф.Абдихаева, Е.Балабеков. Ғұлама. Ойшыл. Ұстаз. (Әл-Фарабидің 1130 жыл толуына арналған халықаралық ғылыми-теориялық конференцияның материалдары). – А., 2001жыл.
4. Әбу Насыр әл-Фараби. «Қайырымды қала» - Алматы, Халықаралық Абай клубы, 2015жыл.